钦定古今图书集成/明伦汇编/人事典/第089卷 > 朱子大全集 > 《答王子合》
## 钦定古今图书集成/明伦汇编/人事典/第089卷 > 朱子大全集 > 《答王子合》

《子合》所谓使无童子之言，则曾子亦泊然委顺，未足
以病其死。唯童子之言一入其听，而士死于大夫之
箦，则有所不安，故必举扶而易之，然后无一毫愧心
而安其死。此数句甚善。但谓大夫有赐于士之礼，则
未知所据，似未安也。《子合》所谓大夫之箦，季孙安得
赐诸曾子，曾子亦安得受诸季孙？曾子固曰“‘我未之
能易’，则其平日盖欲易之矣。”此论亦善。但谓曾子辞
季孙之赐，则亦无据；而曰不欲为己甚，而黾勉以受其赐，则又生于世俗委曲计较之私，而非圣贤之心
矣。又云：“死生之际则异于是，盖有一毫不正，则有累
于其生”，如此，则是人之生也可无不为，必将死而后
始为计也。此亦必不然矣。今但平心而论，则季孙之
赐，曾子之受，皆为非礼，或者因仍习俗，尝有是事而
未能正耳。但及其疾病不可以变之时，一闻人言而
必举扶以易之，则非大贤不能矣。此事切要处，只在
此毫厘顷刻之间，固不必以其受之为合礼而可安，
亦不必以为与世周旋，不得已而受之也。况“善吾生”
乃所以善吾死，岂有平时黾勉徇情，安于僭礼，必俟
将死而后不肯一毫之差而足以善其死耶？且若如
此，则圣贤临死之际，事绪纷然，亦不胜其改革矣。若
曾子之事，计其未死之前有人言之，则必即时易之，
而不俟将死之日矣。然就二说论之，谓“受箦合礼”者，
但失之轻易粗略，考之不精；而谓“黾勉周旋”者，其巧
曲支离，所以为心术之害者甚大，恐不止于此一事。
要当推类究索，拔本塞源，然后心得其正，而可语圣
贤之学也。鄙见如此，幸复相与考之，再以见喻。

《临终遗表　　　　　　　　》汉·诸葛亮

伏念臣赋性拙直，遭时艰难，兴师北伐，未获全功。何
期病在膏肓，命垂旦夕。伏愿陛下清心寡欲，约己爱
民，达孝道于先君，布仁心于寰宇。提拔隐逸，以进贤
良；屏斥奸谗，以厚风俗。臣家成都，有桑八百株，薄田
十五顷，子孙衣食，自有馀饶。臣身在外，别无调度，随
时衣食，悉仰于官，不别治生，以长尺寸。臣死之日，不
使内有馀帛，外有盈财，以负陛下也。